הוועדה לקידום מעמד האישה, כנסת 15, פרוטוקול מספר 61, 2000-04-12 10:00

יעל דיין: לכבוד לנו להיות אורחים כאן, ולא בפעם הראשונה.

יעל דיין: זה אחד ממקומות האירוח המצטיינים והחביבים עלינו.

יעל דיין: אני רוצה לומר שהנושא של כדורגל נשים עולה על שולחננו מאז שהוא למעשה התחיל, כאשר חברת הכנסת בלומנטל אחראית לתחום (גם אם זה לא מוגדר כוועדת משנה).

יעל דיין: בישיבה שקיימנו השנה בנושא ספורט נשים נשמעה בקשה להפריד בין ספורט נשים בכללו - דיברנו על דברים ספציפיים שקשורים לספורט נשים: בכדורסל, בכדורעף, באולימפיאדת סידני וכן הלאה - לבין הכדורגל.

יעל דיין: זאת ישיבה שבה אנחנו כוועדה באנו ללמוד, לשמוע ואחר-כך להוציא מסקנות ולראות באיזה מקומות אנחנו כוועדה יכולים לפעול, אולי כדי לסייע לפתור את הבעיה התקציבית.

יעל דיין: אנחנו לא נכנסים לתחום המקצועי, מי משחק, כמה משחקים וכן הלאה.

יעל דיין: אנחנו רואים בדברים האלה דברים תלויי תקציב.

יעל דיין: אנחנו מאמינים גדולים בכדורגל נשים.

יעל דיין: אנחנו חושבים שזה צריך להיות על המפה בכל הרמות: בתי-ספר, קבוצות, ליגה, נבחרת וכן הלאה.

יעל דיין: כמו בתחומים אחרים הבעיה היא בעיית מימון, שאינו תואם את הכוונות הטובות שישנן.

יעל דיין: אנחנו צריכים לבדוק גם את מקורות הכסף וגם איזה דרך עושה הכסף מהנייר ועד שהוא מגיע לרגליים של הכדורגלניות.

יעל דיין: אני מניחה שלכולנו יש מה לומר ביחס לזה.

יעל דיין: במילים אחרות, יש כסף שהוא ייעודי ויש כסף נוסף שצריך להשלים תקציבים.

יעל דיין: אבל גם חייבת להיות בדיקה ופיקוח מדוקדק, כי תמיד בענפים שהם לא ותיקים, שעוד אין להם חסויות ועוד אין להם את הרווחה הכלכלית, יש בעיה, שהיא לא בעיה אישית, אף אחד לא לוקח לכיס בדרך, אבל היא בעיה של ייעוד.

יעל דיין: כאשר לדבר מסויים לא ניתנת רמת החשיבות הראויה אז יש תחושה שניתן לקפח אותו: "בסדר, אז הם לא יקבלו את כל הסכום, אז נעביר חלק לדברים אחרים שגם הם חשובים".

יעל דיין: בוועדה נעשה בצורה יסודית את הבדיקה שאנחנו אמורים לעשות, לבדוק שבאמת כל שקל שמיועד לכדורגל נשים מגיע אכן ולא שוקע באיזה רמה באמצע, אפילו לא רמת הניהול של הנושא עצמו.

יעל דיין: כל ענף שנמצא בתחילתו - למרות שיש לנו ותיקות שמשחקות הרבה שנים אבל הענף כענף הוא בתחילתו - זקוק למה שנקרא בז'רגון הפוליטי "העדפה מתקנת" כדי להעמיד את הענף על הרגליים.

יעל דיין: ראינו את זה גם בכדורסל נשים, בעניין של שידורים ושל חסויות.

יעל דיין: אי אפשר לקחת כמובן מאליו שזה יתפוס.

יעל דיין: לכן צריך השקעה נוספת, מעבר להשקעה הרגילה, גם ביחסי ציבור: בעניין של עידוד קבוצות, גאווה מקומית.

יעל דיין: צריך לעבור שלבים.

יעל דיין: להבדיל, עברנו את זה גם בנושא מאוד כאוב, כשעשינו את חוק איסור הטרדה מינית.

יעל דיין: יש לעבור מהשלב של זלזול ושל גיחוך כלפי הענף הזה, מהשלב של מין בת-צחוק מזלזלת.

יעל דיין: מצידי שיצחקו אבל שיבואו למשחקים, שיצחקו אבל יתנו את הצ'קים.

יעל דיין: צריך לתת עידוד גם לקבוצות עצמן, גם לציבור כדי שיתפוס את זה אחרת, וגם לשחקניות, משום שהן לא נכנסות לאיזה משבצת שהיא מראש יוקרתית ומצוינת.

יעל דיין: אני בטוחה שכל אחת מהשחקניות, גם על המגרש וגם לפני ואחרי, מרגישה מצויין אבל העניין של תפיסת הציבור את שחקנית הכדורגל או השוערת וכדומה עדיין נמצא במשבצת הזאת, שאנחנו צריכים לתת לה דחיפה קדימה.

יעל דיין: זה עדיין משבצת שזוכה קצת לזלזול.

יעל דיין: לא נעים להגיד, אבל גם הדברים האלה מושגים על-ידי תקציבים.

יעל דיין: אני לא אגיד שהכל הוא תלוי כסף.

יעל דיין: אנחנו כמובן צריכים לעודד כשרונות.

יעל דיין: צריך לעודד את ההתייחסות המקצועית בין אנשי המקצוע, את ההתייחסות לאימון, למאמנים ולמאמנות.

יעל דיין: אבל תקציב גם בונה מעמד וגם בונה זמן שידור.

יעל דיין: תקציב בונה גם התייחסות של הציבור, ובוודאי בונה חסויות, וזה מביא תקציב נוסף.

יעל דיין: לסדר הדיון, אנחנו נעשה סבב אחד מהיר, שבו אני מבקשת שכולם יציגו את עצמם.

יעל דיין: מאחר וזאת ישיבת ועדה אנחנו מנהלים פרוטוקול של הישיבה.

יעל דיין: אחר-כך אנחנו נשמע מכל הצדדים הנוגעים בדבר.

יעל דיין: אחרי שהנוכחים יציגו את עצמם רשות הדיבור לחברת הכנסת בלומנטל.

יעל דיין: אני רוצה לברך את גברת רינה ברטל, שנבחרה לעמוד בראש שדולת הנשים.

יעל דיין: אנחנו מכירים את רינה הרבה מאוד שנים מעבודתה, גם המקומית וגם הציבורית-לאומית.

יעל דיין: אין לי ספק שהבחירה היא בחירה "עשר פלוס".

יעל דיין: בוודאי אין לנו ממה לחשוש לגבי שיתוף הפעולה עם הוועדה בכל הנושאים ובכל התחומים בהם היא עוסקת.

יעל דיין: (הנוכחים מציגים את עצמם)

רינה ברטל: אני רק אוסיף, ברשותך מילה אחת.

רינה ברטל: אני באה מרעננה ושם, אני לוקחת לעצמי את הקרדיט, הרמתי את כל נושא ספורט הנשים בעיר.

רינה ברטל: יש לנו הישגים מצויינים, כפי שכולכם יודעים, בתחום הכדורסל וכדורעף נשים.

רינה ברטל: לפני כ-7 שנים לא היה שם שום דבר.

רינה ברטל: אנחנו "הרמנו" את זה במשך 7 שנים.

רינה ברטל: הייתי סגנית ראש עיריה, אחראית על תחום הספורט.

רינה ברטל: אני מאוד גאה על ההישגים שרעננה הגיעה אליהם.

נעמי בלומנטל: בוקר טוב.

נעמי בלומנטל: אני שמחה שהישיבה הזאת מתקיימת ואני חושבת שהיא חשובה.

נעמי בלומנטל: אני רוצה גם להודות כמובן לחברת הכנסת יעל דיין, למר גברי לוי, למר עזריקם מילצ'ן ולכל האחרים שנמצאים פה בישיבה.

נעמי בלומנטל: אני רוצה שוב לברך אותך, גברת רינה ברטל.

נעמי בלומנטל: אני חושבת שיש לנו מזל כי את קשורה לספורט מאז ומתמיד, נדמה לי שאת ספורטאית בעצמך, כך שאני מאמינה ששדולת הנשים תפעל נחרצות בהקשר הזה גם כן.

נעמי בלומנטל: יש לנו גם "היסטוריה" מסויימת, שמתחילה לפני 2-3 שנים, כשהתחלנו עם הנושא של הקמת קבוצות הכדורגל לנשים.

נעמי בלומנטל: מאז עשינו איזה כברת דרך.

נעמי בלומנטל: יחד עם זה, אני חושבת שעד היום לא היו לנו כמעט ישיבות בהקשר הזה.

נעמי בלומנטל: אנחנו כחברות הכנסת הלכנו לכמה מן המשחקים.

נעמי בלומנטל: לפעמים באנו לעודד ולראות.

נעמי בלומנטל: בדרך כלל אני בעד לעודד.

נעמי בלומנטל: אני לא חושבת שזה נכון שנבוא ונבקר מבוקר עד ערב ולא נתקדם.

נעמי בלומנטל: אני חושבת שגם ההחלטה להקים את הנבחרת היתה החלטה במקומה ובזמנה.

נעמי בלומנטל: אבל עכשיו זה זמן נכון שנבדוק איפה אנחנו נמצאים ומה חסר לנו.

נעמי בלומנטל: נדמה לי שאחת הבעיות הכי חשובות, מלבד התקציבים, זה הנושא של יחסי ציבור.

נעמי בלומנטל: אנחנו חיים את השטח.

נעמי בלומנטל: כשרק התחלנו ראינו מולנו גיחוכים.

נעמי בלומנטל: עברנו את השלב הזה.

נעמי בלומנטל: ואז שמעו על מה שקורה באירופה, היו הרבה ברכות, אמרו: באירופה יש יופי של נבחרות ויש התעניינות גדולה בכדורגל נשים.

נעמי בלומנטל: בארצות-הברית זה הולך עכשיו לכיוון של קידום נשים, גם בכדורגל וגם בכדורסל.

נעמי בלומנטל: בכל אופן, היתה איזה התקדמות.

נעמי בלומנטל: אבל מאז אני כל הזמן שומעת: נו, שמעת על הכשלונות?

נעמי בלומנטל: שמעת איזה בושה?

נעמי בלומנטל: שמעת מה הולך?

נעמי בלומנטל: זה לא רציני.

נעמי בלומנטל: לכן אני חושבת שאחד הדברים שאנחנו צריכים להתמקד בו הוא איך לקדם את המעמד של נבחרות הנשים בכדורגל.

נעמי בלומנטל: עלינו להמשיך להפוך את זה לנושא כנושא ולא להרפות.

נעמי בלומנטל: אני מאמינה שאנחנו, חברות הכנסת, נעשה את המירב.

נעמי בלומנטל: אבל אנחנו צריכים גם לראות כאן מי יוכל לסייע לנו בהקשר הזה.

נעמי בלומנטל: בואו נראה איפה אנחנו עומדים.

נעמי בלומנטל: האם רוצים להקים קבוצות חדשות?

נעמי בלומנטל: האם מסתפקים בקבוצות הקיימות?

נעמי בלומנטל: מה עם עתודת המשך?

נעמי בלומנטל: מה קורה בנבחרות בתי-הספר?

נעמי בלומנטל: האם יש נערות שמתאמנות בצורה סדירה?

נעמי בלומנטל: בואו נהפוך את זה לישיבה של מעין חשבון נפש, איפה אנחנו נמצאים היום ולאן שאיפתנו להגיע, לפחות בשנה הקרובה.

נעמי בלומנטל: תודה רבה.

שלומית ניר-טור: אני לא מרגישה ברגע הזה צורך לדבר.

שלומית ניר-טור: מאידך גיסא אני חושבת שלהתאחדות לכדורגל יש זכות אדירה בקידום כדורגל הנשים בישראל.

שלומית ניר-טור: אני מצפה שהדגל ימשיך ורק יתחזק ושההתאחדות, עם כל המשקל שלה ועם כל היכולות שלה, תפעל למען כך שכדורגל נשים יהיה גם ברמה גבוהה מקצועית, גם שיוקדש לו תשומת לב מאוד מאוד גדולה בתקשורת וגם שיופנו אליו משאבים, הן מתוך ההתאחדות והן משאבים חיצוניים.

יעל דיין: האם את יכולה לספר לנו משהו על הפעילות של נערות בכדורגל, מהכובע הקודם שלך בבתי-הספר?

שלומית ניר-טור: זה כובע שאני קשורה איתו מאוד גם היום.

שלומית ניר-טור: הניתוק של משרד החינוך ומשרד הספורט הוא לא הגיוני ולפיכך אני ממשיכה כאילו לא קרה כלום.

שלומית ניר-טור: בהתאחדות ספורט בתי-הספר יש היום 38 קבוצות, של ז'-ח', ט'-י'.

שלומית ניר-טור: יש 6 קבוצות במיגזר הערבי.

שלומית ניר-טור: יש ליגה מסודרת.

שלומית ניר-טור: בקרוב יהיה גם איזה משחק גמר יפה.

שלומית ניר-טור: אני לא יכולה להגיד שיש מקצוענות בלתי רגילה, אבל יש התחלה טובה.

שלומית ניר-טור: המטרה היא שבאותם מקומות בהם זה מתפתח בבתי-הספר יכנסו לתמונה אגודות.

שלומית ניר-טור: אני מצפה שאם בבית-שאן, בירוחם או במקומות נוספים יש בתי-ספר שלקחו על עצמם לפתח את ענף הכדורגל לנערות, שתקומנה שם גם אגודות לנשים, כדי שיהיה לזה איזה המשכיות.

שלומית ניר-טור: אחרת זה ברכה לבטלה.

שלומית ניר-טור: אני לא מוכנה להסתפק בכך שיש היום ליגה לאומית של 10 קבוצות.

שלומית ניר-טור: אני רואה עתיד לעניין, בכך שתקומנה עוד קבוצות.

יעל דיין: האם יש מקומות שבהם יש רצון להקים קבוצה ואין די מתנדבות, או כאלה שרוצות לשחק?

יעל דיין: או שאין מאמן?

שלומית ניר-טור: בדרך כלל הבעיה היא בעיה ארגונית ותקציבית.

שלומית ניר-טור: אין מישהו שייקח את זה על עצמו בידיים.

שלומית ניר-טור: אני חושבת שאנחנו במצב שאנחנו זקוקים להרבה עזרה של גברים עדיין.

שלומית ניר-טור: נשים לא יכולות לעשת את זה לבד וגם לא צריכות לעשות את זה לבד.

שלומית ניר-טור: אני חושבת שהיה טוב אילו ההתאחדות - ואולי היא גם עושה את זה ברמה שהיא יכולה - היתה מעודדת דווקא קבוצות מהפריפריה, או תעבוד בשיתוף פעולה עם התאחדות ספורט בתי-הספר, לראות איפה אפשר לקלוט את אותן ילדות שכבר שיחקו ולבנות מזה קבוצות של נערות.

יעל דיין: האם יש גיל בעולם שהוא "הגיל" להתחלת פעילות בכדורגל?

שלומית ניר-טור: בגילאים 6-8, כמו אצל הבנים.

שלומית ניר-טור: עד שאצלנו זה לא יהיה בגיל 6-8, שהוא הגיל האידיאלי לפגוש את הילדות האלה ושהן תתחלנה לשחק, לא תהיה התקדמות.

שלומית ניר-טור: זה לא נכון להתחיל בגיל 15-16.

שלומית ניר-טור: זה לא עובד ככה בשום מקום בעולם.

שלומית ניר-טור: זאת בעצם השאיפה שלנו.

שלומית ניר-טור: צריך להתחיל בגיל מאוד מאוד צעיר.

שלומית ניר-טור: בכדורגל הזמן להתחיל הוא בכיתות ב-ג'.

יעל דיין: פספסתי את הצ'אנס שלי ...

יעל דיין: זאת אומרת, שלא כמו בכדורסל ובכדורעף, כי אנחנו מדברים על כיתות נמוכות, בבית-הספר היסודי.

יעל דיין: כנמוכה בבית-הספר יכולתי להצליח רק ב"מחניים" וב"הקפות".

שלומית ניר-טור: בכדורגל גם נמוכות יכולות להצליח.

יהודית סלומון: אני לא בקיאה בנושא הזה.

יהודית סלומון: בנעמ"ת חיפשתי חומר ולא מצאתי.

יהודית סלומון: כנראה בעיתונות לא היה כתוב הרבה על כדורגל נשים.

יהודית סלומון: רציתי לדעת מה הפרופיל?

יהודית סלומון: מי הן הבנות האלה שמשחקות?

יהודית סלומון: איך הן מגיעות לזה?

יעל דיין: אנחנו נגיע לזה.

יעל דיין: כפי ששמעת, נמצאות איתנו נשים שמשחקות כדורגל.

גברי לוי: אולי תיתני לי לדבר כעת.

גברי לוי: אחר-כך יהיה להם הרבה יותר מה לשאול ולהגיד.

גברי לוי: אני אתן אולי מסד כללי.

גברי לוי: בהתאחדות לכדורגל מר עזריקם מילצ'ן ואני לקחנו על עצמנו מהיום הראשון בקדנציה שלי כיושב-ראש ההתאחדות לכדורגל להקים ליגת נשים.

גברי לוי: אנחנו עשינו את הדבר הכי בלתי מתקבל על הדעת, שאף מקום בעולם לא עשה: הקמנו קודם נבחרת ורק אחר-כך ליגה.

גברי לוי: עשינו את זה מפני שאף אחד לא רצה להקים ליגה של כדורגל נשים.

גברי לוי: אף קבוצה ואף אגודה לא הסכימה להכניס את עצמה להוצאות מן הסוג הזה.

גברי לוי: ואז באתי למזכירות ההתאחדות לכדורגל, יחד עם מר עזריקם מילצ'ן, ואמרתי: בואו נעשה תרגיל.

גברי לוי: אנחנו נעשה בחינות בכל הארץ ונקים נבחרת.

גברי לוי: מאותה נבחרת נתחיל ללכת לכיוון הקמת ליגה.

גברי לוי: בשלב הראשון זה היה מצויין.

גברי לוי: בשלב השני, אם לא תהיה ליגה טובה - לא תהיה נבחרת טובה.

גברי לוי: לא יעזור שום דבר, מפני שצריך לחזק את הליגה.

גברי לוי: מה שקורה היום בליגת הנשים, יש 2-4 אגודות "עשירות", כמו הפועל תל-אביב ומכבי חיפה, שיש להן כסף, שהן משקיעות בזה יותר ומביאות כסף מהבית.

גברי לוי: אגודות אחרות שאין להן כסף מסתפקות אך ורק בכסף המועט שהן מקבלות ואז הקבוצות שלהן הן די עלובות והן לא מצליחות להתרומם.

גברי לוי: עדיין אין ילדות שבאות מלמטה.

גברי לוי: כל העסק הזה לא בדיוק עובד.

גברי לוי: בשנה הראשונה עזרו לנו בהקמת נבחרת הנשים גם חברת הכנסת נעמי בלומנטל וגם חבר הכנסת מיכאל קליינר.

גברי לוי: דרך ועדת הכספים הם הצליחו להביא כמיליון שקל (אני לא זוכר בדיוק את הסכום) ועם זה התחלנו את העבודה.

גברי לוי: אתם צריכים להבין שההתאחדות לכדורגל, על אף שהעיתונות כותבת כאילו יש לה כסף, היא רק צינור של הכסף.

גברי לוי: אנחנו לא מחזיקים קופות אצלנו, לנו אין כסף.

גברי לוי: התקציב שלנו הוא תקציב מאוזן, הוצאה כנגד הכנסה.

גברי לוי: כדורגל הנשים לא היה בכלל בעניין הזה.

גברי לוי: מרגע שחבר הכנסת קליינר נתן את ה-push הראשון, יחד עם חברת הכנסת נעמי בלומנטל, מאותו זמן התחלנו את הפעלת כדורגל הנשים.

גברי לוי: מאז לא קיבלנו אגורה אחת.

גברי לוי: אנחנו מפעילים את כדורגל הנשים ובעצם בכך אנחנו עושים לעצמנו גרעון.

גברי לוי: מועצת ההימורים, שצריכה למעשה לתת כסף לקבוצות, אני אומר את זה בעדינות, פשוט רימתה אותנו.

גברי לוי: בשנה הראשונה, כשהתחלנו את זה, אמרו שרשות הספורט תעזור קצת לכדורגל נשים ובאמת הם היו בסדר ונתנו.

גברי לוי: ד"ר שוקי דקל וחבריו עזרו לנו בעניין זה.

גברי לוי: נאמר אז שבשנה הבאה מועצת ההימורים תיתן לנו את הכסף.

גברי לוי: אנחנו דרשנו לכדורגל הנשים בדיוק מה שמקבל כדורגל הגברים אך הם אמרו שכדורגל הנשים יקבל כמו שמקבלים בליגה א', שזה סכום קטן מאוד של כסף.

גברי לוי: בכדורסל כבר מקבלים שווה בשווה, דרך אגב.

גברי לוי: לצערי הרב חוץ ממני כולם היו נגד ולא נתנו לנו את הכסף.

גברי לוי: היום להפעיל קבוצת כדורגל, אם אנחנו רוצים שתהיה ברמה גבוהה, זה עניין של 600,000 שקל בשנה לקבוצה.

גברי לוי: צריך רופא, צריך מעסה, צריך אמבולנסים, צריך שופטים - כל זה עולה כסף.

גברי לוי: אי אפשר להפעיל את הענף בלי כל הדברים האלה כי הם מחוייבים על-פי חוק.

גברי לוי: אם צריכים לשלם את הביטוח, את הנסיעות ואת כל מה שצריך, ואיצטדיונים - איצטדיונים זה בעיה נוספת מפני שלכל קבוצה יש מחלקת נוער והנערות נכנסו כמו עצם בגרון לכולם, כשנאמר לאגודות שצריכים לפנות מקום גם לנשים.

גברי לוי: כפי שאנחנו מכריחים כל אגודה גדולה להפעיל קבוצת נוער, נראה לי שבעתיד ההתאחדות תצטרך להכריח אותם להקים קבוצת נשים כחובה.

גברי לוי: אבל אנחנו לא יכולים לעשות את זה אם אנחנו לא נביא להם את המשאבים הנכונים, את כל מה שמקבלים בכדורגל הגברים.

גברי לוי: היתר יהיה עליהם, אם הם רוצים יותר טוב.

גברי לוי: לא נוכל בשום אופן לעשות את זה מפני שכדורגל נשים מחייב הוצאות לשופטים ולשוטרים - אתם יודעם שהיום יש לנו בעיה גם עם השיטור - וכל הדברים הכרוכים בזה.

גברי לוי: ההתאחדות לכדורגל גם תומכת בכדורגל הנשים בבתי-הספר.

גברי לוי: אנחנו נותנים להם חצי מיליון שקל מהתקציב שלנו.

גברי לוי: הגענו עם ד"ר שוקי דקל לאיזה סיכום, שחלק מהכסף שאנחנו מקבלים אנחנו מעבירים להם בחזרה.

גברי לוי: אני מדבר אליכן עכשיו כחברות שרוצות לעשות כדורגל נשים בישראל, וגם אני רוצה מאוד.

גברי לוי: אני חושב שזה מתפתח בעולם בצורה בלתי רגילה.

גברי לוי: ההבדל בין לעשות את זה ב-2-3 שנים, להביא לרמה, או בין לעשות את זה ב-12-15 שנים - זה הכסף.

גברי לוי: חבל על הזמן.

גברי לוי: אתן מספיקות חזקות ללחוץ על שר האוצר - לא שהוא ייתן את הכסף אלא דרך מועצת ההימורים ודרך רזרבות מסויימות, על-פי תוכנית.

גברי לוי: אני מבטיח בפה מלא שכל אגורה שתובא לכדורגל נשים, לא רק שהיא תלך לכדורגל נשים אלא אנחנו עוד נוסיף עליה מההכנסות שאנחנו מקבלים.

גברי לוי: אם כדורגל הנשים יהיה קצת יותר טוב, אנחנו נביא אותו לחשיפה טלוויזיונית.

גברי לוי: היום זה לא מעניין אותם, אבל תיראו מה קרה בכדורסל.

גברי לוי: הכדורסל מצויין בטלוויזיה.

גברי לוי: השנה ליגת הנשים בכדורסל היא יותר טובה משל גברים.

גברי לוי: אני צופה בזה כל יום שני ואני ממש נהנה, יש תחרות יותר חזקה ויותר קבוצות.

גברי לוי: לא נעים להגיד אבל כדורגל זה כסף, וכסף זה כדורגל.

גברי לוי: זה מושך את זה.

גברי לוי: זה אותו דבר גם אצל הגברים.

גברי לוי: בימים אלה צירפנו שתי מוזמנות להנהלת ההתאחדות לכדורגל.

גברי לוי: הייצוג בהתאחדות לכדורגל הוא ייצוג של אגודות, האגודות שולחות את נציגיהן.

גברי לוי: זאת אומרת, אם להפועל תל-אביב יש קבוצת נשים היא יכולה בהחלט לשלוח נציגה נשית שתהיה בהתאחדות לכדורגל.

נעמי בלומנטל: מה זה "מוזמנות"?

גברי לוי: הן משתתפות בכל הדיונים ויכולות להגיד מה שהן רוצות, אין שום בעיה.

רינה ברטל: אבל הן לא חברות.

גברי לוי: הן לא מצביעות.

גברי לוי: אבל יש לנו בהתאחדות גם גברים שאינם מצביעים.

גברי לוי: הן לא יכולות להיות חברות בשלב זה, אלא אם בעתיד אנחנו נקבל החלטה אחרת, מפני שכל מי שהוא בהתאחדות לכדורגל הוא נציג אגודה.

גברי לוי: אם להפועל תל-אביב יש כדורגל נשים היא יכולה לשלוח נציגה אישה.

גברי לוי: דיברתי עם מר עזריקם מילצ'ן על כך שיהיו בדיעה מייעצת לפחות 4 נשים.

גברי לוי: בדיעה מייעצת בשלב זה, אלא אם אגודה תשלח אישה כנציגה שלה.

גברי לוי: עשינו את זה בלי שלחצו אותנו, מיוזמתנו.

גברי לוי: אנחנו בעד ורוצים.

גברי לוי: אנחנו חושבים שכדורגל נשים יכול להיות נהדר דווקא אצלנו.

גברי לוי: מאז שהפסדנו 13-0 אז גם כבר ניצחנו ואנחנו כבר מתחילים להפסיד רק 3-0.

גברי לוי: זה פעם ראשונה בהיסטוריה שבגמר גביע המדינה אנחנו עושים את גמר גביע הנשים כמשחק מקדים.

גברי לוי: אני כבר הייתי בהרבה ישיבות אבל אני אומר לכם, צריך לנקז את העניין באופן אגרסיבי, גם עם מועצת ההימורים, גם עם הרזרבות בוועדת הכספים של הכנסת.

גברי לוי: אפשר לעשות את זה.

גברי לוי: כולם יודעים שאפשר לגשת לוועדת הכספים ולבקש שיקציבו 2-4 מיליון שקל מהרזרבות בשביל כדורגל נשים.

גברי לוי: אני אומר לכם עוד פעם, כל הכסף המיועד לכדורגל נשים ייכנס אצלנו למעגל סגור של כסף לנשים ולא ייצא לשום דבר אחר.

גברי לוי: נהפוך הוא, אנחנו נעשה עוד דברים למען העניין הזה.

גברי לוי: אבל כדי שיהיו לנו שחקניות יותר טובות, כדי שתהיה מוטיבציה יותר גבוהה, כדי שנערות יחשבו שכדאי להן לשחק, צריך להביא את הכסף הנכון.

גברי לוי: אנחנו תומכים גם בבתי-ספר לכדורגל לילדות ונשים; אנחנו נעשה קורסים - שאין לנו כסף לעשות - לשופטות כדורגל פרופר.

גברי לוי: זה לא אומר שגם גברים לא יכולים לשפוט, להיפך, יש לנו היום נשים ששופטות בכדורגל גברים, ואפילו אחת מצויינת (לילך אסולין).

גברי לוי: אנחנו פתוחים אולי יותר מכל גורם אחר במדינה להכניס את הנשים בצורה אגרסיבית לעניין.

גברי לוי: מי שמכיר אותי יודע שאני בחור מאוד אגרסיבי בעניינים האלה ואני מוכן לפעול ככל יכולתי, יחד עם מר עזריקם מילצ'ן.

גברי לוי: בהתאחדות לכדורגל אין אף ועדה שממלא מקום יושב-ראש ההתאחדות הוא יושב-הראש שלה, זה לא מקובל.

גברי לוי: אבל בנושא של הנשים אנחנו החלטנו שבראש הוועדה יעמוד מר מילצ'ן, כדי שתהיה לזה סמכות יותר גבוהה ויותר דחיפה.

גברי לוי: אני חושב שאם נצא מפה בתחושה הזאת, שאנחנו הולכים לקראת כך שתוך 2-3 שנים תהיה לנו ליגה מצוינת, נוכל להרחיב קבוצות.

גברי לוי: היום אי אפשר.

גברי לוי: היום למשל מכבי פתח-תקווה לא רוצים להקים קבוצת נשים, על אף שאנחנו מבקשים זאת מהם אבל אם התקציבים שלהם יהיו מתאימים, אנחנו נכריח אותם.

גברי לוי: אנחנו נגיד שכל קבוצה בליגה הלאומית ובליגה הארצית חייבת שתהיה לה קבוצת נשים.

נעמי בלומנטל: בואו ניקח לדוגמא את הפועל פתח-תקווה.

נעמי בלומנטל: נניח שאתה אומר להם שהם צריכים להקים קבוצת נשים.

נעמי בלומנטל: מה הם צריכים כבסיס לזה?

נעמי בלומנטל: מה אתם נתתם לגברים בעבר?

נעמי בלומנטל: איך זה מתחלק?

גברי לוי: אנחנו צריכים לתת להם כסף כמו שמקבלת קבוצת גברים בקריטריונים של מועצת ההימורים.

גברי לוי: אני לא יודע כמה כסף בדיוק זה היום אבל נדמה לי שבסביבות 400-500 אלף שקל.

גברי לוי: זה לא הרבה כסף בשביל מועצת ההימורים.

גברי לוי: בשלב זה, כשמועצת ההימורים הולכת לקראת רווחים גדולים מאוד, גם בגלל הכדורגל - מכיוון שאנחנו נתנו להם 39 מחזורי ליגה וזה מביא הרבה מאוד כסף בשנה הזאת - יש מקום ללחץ אגרסיבי.

גברי לוי: אני רוצה להגיד לכם שבמועצת ההימורים חברות 3 נשים כמדומני, גברת מנקין ושתיים שהן בעצם נציגות האוצר.

יעל דיין: לגבי נציגי האוצר זה לא משנה אם הם נשים או גברים.

יעל דיין: משם אין לנו הרבה מה לחפש.

גברי לוי: זה בדיוק מה שרציתי לומר.

גברי לוי: אין לי שום ספק שאתם צריכים לדרוש שתוזמן אישה מביניכן שתיכנס ותגיד את דעתה במועצת ההימורים.

גברי לוי: אין ספק שהם לא יגידו לכן לא.

יעל דיין: החוק החדש שעבר לפני שבועיים, חוק שווי זכויות האישה, מגדיר את החובה בייצוג ובנוכחות נשים בכל דבר, מלבד כאשר יש נציג אחד ואז אי אפשר לדרוש שוויון.

גברי לוי: אבל אנחנו מיוזמתנו נכניס נשים, אני כבר אומר לך, כנשות ציבור.

יעל דיין: גם בעניין של מועצת ההימורים.

יעל דיין: כל גוף שקיים בכל צורה שהיא, כל תאגיד, כל מועצה וכל קבוצה שפועלת מכוח חוק.

יעל דיין: בעניין נציגות האוצר אני מעדיפה שיהיו נציגי אוצר ונציגות ממקומות אחרים, מפני שלגבי נציגי האוצר אין הבדל בין נציג לבין נציגה.

יעל דיין: הן לא מייצגות דווקא נשים.

גברי לוי: מי שמשפיע הכי הרבה, לא נעים לי להגיד, על מועצת ההימורים זה שר הספורט ושר האוצר.

גברי לוי: אין לי שום ספק שהם יכולים לקרוא לסדר למי שצריך ולהגיד לו: אדוני היקר, זה המצב, תואיל בטובך, השנה הזאת עברה אבל בשנה הבאה אנחנו רוצים שווה בשווה, נקודה.

נעמי בלומנטל: אנחנו נשב איתם.

יעל דיין: מה השורה התחתונה בנוגע למקורות התקציביים?

יעל דיין: אתה אומר שזה מגיע ממועצת ההימורים.

יעל דיין: שם אנחנו מדברים על קריטריונים שהם מוגדרים.

יעל דיין: הם פשוט לא מקיימים אותם.

גברי לוי: לפי דעתי בשלב זה אם נקבל את הכסף של מועצת ההימורים, שהוא בין 400-500 אלף שקל לקבוצה, זה יכול גם להגיע ליותר אם הטוטו מרוויח יותר, לפי דעתי ליגה לנשים תוכל להתקיים בצורה מצויינת.

עזריקם מילצ'ן: חוץ מעניין הנבחרת.

גברי לוי: בשלב זה אנחנו חייבים תמיכה, כמו שקיבלנו מחברי הכנסת קליינר ובלומנטל, שאמרו: רבותי, אם אתם רוצים נבחרת צריכים לתת תקציב.

גברי לוי: תבינו מה זה נבחרת.

גברי לוי: אפשר לשמור נבחרת על אש קטנה, שעושה משחק אחד בשנה.

גברי לוי: לא נעשה שום דבר וזה לא יעלה כסף, אבל זה לא יביא לכלום.

גברי לוי: אם נבחרת לא משחקת לפחות 8-9 פעמים בטורנירים, בחוץ-לארץ או בארץ - היא לא יכולה להתקדם.

גברי לוי: נגד מי היא תשחק, נגד עצמה?

גברי לוי: זה עולה כסף: מאמנים, נסיעות, כל מה שצריך.

גברי לוי: צריך לתת להם מה שנותנים לפחות לנבחרת האולימפית, אם לא מה שנותנים לנבחרת הבוגרת.

גברי לוי: את זה היום אנחנו לא יכולים לעשות.

גברי לוי: גם כך כדאי שתדעו שאנחנו הוצאנו כבר מהתקציב שלנו למעלה מ-2.5 מיליון שקל שלנו על כדורגל הנשים.

נעמי בלומנטל: אנחנו הבנו שהתקציב לקבוצות הכדורגל מגיע ממועצת ההימורים בספורט.

נעמי בלומנטל: מי מתקצב את הנבחרת?

גברי לוי: הנבחרת הלאומית שלנו מתוקצבת כולה ממכירת הכרטיסים שאנחנו מוכרים למשחקים ומהזכויות שאנחנו מוכרים לטלוויזיה.

נעמי בלומנטל: אז מי יממן את הנבחרת?

עזריקם מילצ'ן: המדינה.

יעל דיין: הוא אומר שצריך לקחת מהרזרבות, ללכת לוועדת הכספים.

גברי לוי: בעוד 5-6 שנים אם נגיע לרמה טובה יש סיכוי שהטלוויזיה תצלם את זה, שיבואו אנשים וייקנו כרטיסים למשחקי הנבחרת.

גברי לוי: היום אין את זה.

גברי לוי: כל זמן שאין את זה חייבים לקבל לפחות 2.5 מיליון שקל לשנה לנבחרת, אם רוצים ללכת קדימה.

גברי לוי: ואל תשכחו שיש לנו גם נבחרת נערות.

רינה ברטל: על איזה סדר גודל תקציב אתם עובדים?

גברי לוי: נבחרות ישראל עולות 15 מיליון שקל לשנה.

נעמי בלומנטל: האם ועדת הכספים השנה אישרה?

גברי לוי: היא לא אישרה כלום.

גברי לוי: אם מישהו לא לוקח יוזמה ובא לשם ועושה, כמו שחבר הכנסת קליינר עשה אז, אז זה לא הולך.

גברי לוי: אנחנו יודעים איך הדברים נעשים.

גברי לוי: לפעמים, לא נעים לי להגיד, עם פתקאות באים ומסדרים דברים.

יעל דיין: הרכב ועדת הכספים הוא בעייתי.

יעל דיין: לא היה אף פעם הרכב ועדת כספים כזה, שאת חצי מחבריה לא מעניינות כלל נשים, לא ספורט נשים ולא ספורט בכלל.

נעמי בלומנטל: ניתן נקודות לחבר הכנסת רביץ, שהיה יושב-ראש ועדת כספים כשפעם ראשונה תוקצב כדורגל הנשים.

גברי לוי: אני לא פוליטיקאי אבל שם בדרך כלל כשצריך לאשר דבר אז אומרים: תאשר את זה בתנאי שנאשר גם את זה ואת זה.

גברי לוי: דיברתי אתמול עם חבר הכנסת אבשלום וילן שהוא חבר ועדת הכספים.

גברי לוי: הוא אמר לי שייפנו אליו ושהוא מוכן לדאוג שהעניין הזה יסתדר בוועדת הכספים.

יעל דיין: אנחנו ניפנה ישירות לחבר הכנסת אלי גולדשמידט.

יעל דיין: הוא בוודאי יהיה קשוב לזה מכל בחינה.

גברי לוי: ישבתי בהרבה ישיבות.

גברי לוי: אני נכחתי גם בישיבה האחרונה שלנו בכנסת.

גברי לוי: אז דיברנו מאוד מאוד יפה, וזה בסדר, אבל אחרי זה כולם נרדמו.

גברי לוי: עכשיו צריך לא להירדם אלא לעשות.

גברי לוי: אנחנו נמצאים עכשיו בחודש אפריל.

גברי לוי: הליגה צריכה להתחיל באוגוסט.

גברי לוי: יש לנו את הזמן כדי לעודד עוד קבוצות.

גברי לוי: אנחנו צריכים תוך 2-3 חודשים לדעת איך העסק הזה הולך.

גברי לוי: אני אומר שאפשר לעשות את זה.

יעל דיין: אנחנו מדברים כרגע למעשה על 3 סכומים: (1) סכום של, בהערכה גסה, 5 מיליון שקל לקבוצות ממועצת ההימורים בספורט, למימון הליגה, שהיום מונה 12 קבוצות.

יעל דיין: (2) נבחרת, שאנחנו צריכים לגייס לה כסף, שאיננו - - -

גברי לוי: שתי נבחרות: נבחרת בוגרת ונבחרת נערות.

יעל דיין: אנחנו מדברים על כ-2.5 מיליון שקל בשנה, כאשר המקור הוא פנייה שלנו, עם כל הלחץ האפשרי, לוועדת הכספים.

יעל דיין: אני מניחה שזה כסף שיבוא מרזרבות כאלה או אחרות.

יעל דיין: (3) ואני רוצה לדעת מה תרומתו של משרד הספורט בנושא הזה.

שלומית ניר-טור: נמצא פה מר עודד הכט, אבל אני יכולה לדווח מוועדת התמיכות האחרונה.

שלומית ניר-טור: בוועדת התמיכות האחרונה שלנו נמסר ש-1.2 מיליון שקל יועברו למכון וינגייט עבור האימונים של נבחרות הנשים והנערות בכדורגל.

גברי לוי: נכון שאת הכסף שקיבלנו, עקב ההסכם עם מועצת ההימורים, שמועבר למכון וינגייט, נכון שאנחנו מנצלים את זה גם עבור הנשים.

גברי לוי: להגיד שזאת היא התמיכה?

גברי לוי: אני מצטער מאוד, זה דבר לא נכון.

גברי לוי: גם אם לא היה כדורגל נשים היינו מקבלים את התמיכה הזאת.

גברי לוי: אגב, זה לא תמיכה אלא זה הסכם כתוב.

שלומית ניר-טור: אבל זה הסכם שמדובר בו בכדורגל נשים.

שלומית ניר-טור: מחנות אימונים זה שווה-כסף.

גברי לוי: גם לפני שהתחילה ליגת הנשים בכדורגל קיבלנו את אותו סכום כסף לשימוש שלנו בווינגייט.

גברי לוי: אנחנו לבד, בלי העיצות של משרד המדע, התרבות והספורט כללנו בפנים גם את הנשים ואנחנו גם נמשיך לעשות את זה.

גברי לוי: אבל להגיד שזה הכסף שהם נותנים לנשים?

גברי לוי: זה דבר לא נכון.

גברי לוי: הם פוטרים את עצמם ואומרים שהם לא צריכים לתת כי הם כבר נתנו לווינגייט.

גברי לוי: זה לא נכון.

שלומית ניר-טור: זה לא כל הכסף, אבל חלקו.

יעל דיין: אני מנסה להבהיר.

יעל דיין: משרד הספורט (כך נקרא לו לצורך הקיצור) לא נותן תמיכה, לא לקבוצות בליגה ולא לנבחרת, לפי הסכומים שציינו כאן, על-פי הצרכים.

יעל דיין: השאלה הזאת למעשה מופנית אליכם.

יעל דיין: אלה שני המוקדים.

יעל דיין: אנחנו מדברים למעשה על שתי נבחרות ועל כ-12 קבוצות ליגה.

יעל דיין: היום מעניין אותי המימון של המערכת הזאת, שכבר קיימת.

יעל דיין: איך לעודד ולהרחיב - זה כבר סיפור בנפרד.

עזריקם מילצ'ן: אני מבקש דבר ראשון להודות לכן שהגעתן למפגש הזה.

עזריקם מילצ'ן: אני מאמין גדול באפשרות שלכן לשנות את העניין מיסודו.

עזריקם מילצ'ן: אנחנו עומדים בפרשת דרכים, חד-משמעית.

עזריקם מילצ'ן: אסור לייפות את הדברים.

עזריקם מילצ'ן: אנחנו נמצאים במשבר, כמעט פיזור הנבחרות.

עזריקם מילצ'ן: אין שום אפשרות להמשיך.

עזריקם מילצ'ן: שהדברים יהיו ברורים.

עזריקם מילצ'ן: אם הדברים לא ייעשו בחודשים הקרובים לא יהיו לנו נבחרות, לא הראשונה ולא השניה, מכיוון שאין שום אמצעים לבצע את הדברים.

עזריקם מילצ'ן: דבר שני, אנחנו לא יכולים למנוע הרשמת קבוצות.

עזריקם מילצ'ן: אני יודע על לפחות 4 קבוצות, במקומות מאוד מכובדים, שמתבססים מאוד על הכדורגל בבתי-הספר.

עזריקם מילצ'ן: למשל מ"הכוח מכבי רמת-גן" פנו אלי וביקשו להקים קבוצה.

עזריקם מילצ'ן: הם אמרו לי חד-משמעית שזה ילדות שלומדות בבתי-הספר.

עזריקם מילצ'ן: איך אני יכול להגיד להם לא להקים קבוצה?

עזריקם מילצ'ן: אין לנו שום אפשרות למנוע לפחות את אלה שרוצים היום לקיים קבוצות כדורגל.

שלומית ניר-טור: יש גם קבוצה בבאר-שבע ובחדרה.

עזריקם מילצ'ן: לא משנה היכן - לא נוכל למנוע מבעדם להקים קבוצה.

עזריקם מילצ'ן: לכן הדבר צריך להיעשות בצורה מאוד מהירה.

עזריקם מילצ'ן: כפי שאמר מר גברי לוי, אני קיבלתי על עצמי לעמוד בראש הוועדה הזאת מכיוון שראיתי בזה אתגר מאוד חשוב.

עזריקם מילצ'ן: אני חושב שאנחנו באמת עושים - לא בזכותי - אולי היסטוריה בנושא הזה.

עזריקם מילצ'ן: כבר נאמר שעשינו פירמידה הפוכה.

עזריקם מילצ'ן: אבל אנחנו עומדים בפני שוקת שבורה, אם אתן לא תעשינה במהירות האפשרית, ואני בטוח שזה אפשרי.

עזריקם מילצ'ן: אני מציע לא לעשות את זה מרזרבות, כך שיהיה צורך כל שנה לבקש מחדש, אלא שזה יכנס באופן מסודר בתקציב המדינה, בתקציב משרד החינוך.

יעל דיין: יש כאן התנגשות של לוח זמנים.

יעל דיין: השנה זה יהיה מהרזרבה, אין ברירה, אבל השאיפה היא שבתקציב השנה הבאה זה יהיה מסודר.

עזריקם מילצ'ן: דבר שני, הנושא של המיתקנים:

עזריקם מילצ'ן: עם הנבחרת עוד איכשהו אנחנו מסתדרים אבל לקבוצות הנשים אין איפה להתאמן, אין מיתקנים.

עזריקם מילצ'ן: צריך להקים מיתקנים חדשים, ואפשר.

עזריקם מילצ'ן: במועצת ההימורים יש ועדת מיתקנים.

עזריקם מילצ'ן: צריך להביא לכך ששם תתקבל החלטה בנושא הזה של כדורגל נשים, על מיתקנים חדשים, לא מי יודע מה מפוארים, בשביל להתאמן.

עזריקם מילצ'ן: אולי את זה צריך לעשות יחד עם המדינה מפני שלהקים מגרש כדורגל זה השקעה די גדולה.

עזריקם מילצ'ן: אני מתמקד רק בשני הדברים האלה מכיוון שמר גברי לוי כבר ציין את כל הבעיות האחרות עליהן אנחנו מדברים: 1) אנחנו עומדים בפני מצב של פיזור הנבחרות, אם אתן לא תעשינה.

עזריקם מילצ'ן: 2) הנושא הזה של המיתקנים חייב למצוא את פתרונו.

יעל דיין: מי עומד בראש ועדת מיתקנים במועצת ההימורים?

גברי לוי: מר שוקי דקל.

גברי לוי: גם אני חבר שם.

גברי לוי: אבל זה לא כל-כך פשוט.

גברי לוי: אני רוצה לתקן שני דברים.

גברי לוי: כשמר עזריקם מילצ'ן אמר שאנחנו לא נמשיך את פעילות הנבחרת, הוא לא מתכוון שאנחנו לא נעשה נבחרות.

גברי לוי: אנחנו נעשה נבחרות גם ככה.

גברי לוי: אבל זה יהיה דבר עלוב מאוד ומצומצם, בלי משאבים.

גברי לוי: לגבי מיתקנים: יש בעיה בארץ בכלל של בניית מגרשים.

גברי לוי: לא הייתי מתנפל על הכל בבת-אחת כי כך לא נשיג שום דבר.

גברי לוי: צריך ללכת צעד, צעד.

עזריקם מילצ'ן: המיתקנים באים מתקציב נפרד.

גברי לוי: אני חושב שבשלב שני צריך לבדוק אם אפשר לקבל מהמדינה, ממינהל מקרקעי ישראל אדמות בשביל להקים עליהן מגרשים.

גברי לוי: זו הבעיה.

גברי לוי: אין מגרשים.

יעל דיין: זה בעיה בכלל של הכדורגל, גם של הגברים וגם של הנשים, אבל לא יעשו מגרש נפרד לנשים.

גברי לוי: אני חושב שבעתיד יכול להיות שאם נעבוד יפה נמצא איזה מקום שבו אפשר לעשות מרכז של כדורגל נשים.

גברי לוי: זה אפשרי בהחלט, 4-5 מגרשים, עם מקום להתאמן.

גברי לוי: זה יהיה מאוד יפה.

גברי לוי: אבל כפי שאמרתי, נלך צעד אחרי צעד.

גברי לוי: בואו נפתור קודם כל צעד אחד ואז נתקדם לצעד השני.

עזריקם מילצ'ן: לדעתי זה יוכל ללכת במקביל, זה לא מפריע.

עודד הכט: אני רוצה להגיד דבר אחד.

עודד הכט: קודם כל, אני מברך על הפגישה.

עודד הכט: אני חושב שמה שכדורגל הנשים עשה בשנתיים האחרונות לא נעשה במדינה באף ענף: הקידום של הנושא, ההתעוררות של הענף וגם ההישגים.

עודד הכט: עצם זה שיש כדורגל פעיל בגילאים הצעירים במסגרת התאחדות בתי-ספר, וישנה ליגה מסודרת - דבר כזה לא היה אף פעם.

עודד הכט: אין ספק שעם הפעילות העניפה מגיעים גם הצרכים.

עודד הכט: צריך לשנות את הדיעות.

עודד הכט: זאת אומרת, בעיקרון צריך להביא למצב כזה שנותני הכספים לספורט הישראלי בכלל, מצד אחד מועצת ההימורים ומצד שני משרד הספורט - מינהל הספורט ייתן את הכספים גם הוא בכמה חלקים.

עודד הכט: על כל קבוצת נשים שמדווחת מינהל הספורט מעביר כסף דרך הרשות המקומית עבור אותה קבוצה.

עודד הכט: זאת אומרת, אם ישנה קבוצת נשים בהפועל פתח-תקווה - - -

גברי לוי: תגיד להם כמה כסף נותנים לכל הקבוצות.

גברי לוי: 3,000 שקל.

עודד הכט: מר גברי לוי, ידעתי שתתעורר.

עודד הכט: זה לא משנה כמה.

עודד הכט: אנחנו נותנים.

עודד הכט: כאשר רשות מקומית מדווחת על קבוצה - אנחנו נותנים את הכסף.

עודד הכט: זה לא רק מה שנותנים אלא הרשות המקומית צריכה לתת אותו כסף, במאצ'ינג.

עודד הכט: זאת אומרת שבליגה הלאומית זה 12,000 שקל לקבוצת נשים - אני סתם אומר מספר, בלי כל קשר - 6,000 ממינהל הספורט ו-6,000 מהרשות המקומית.

עודד הכט: ישנן 12 קבוצות בארץ.

עודד הכט: תעשו חשבון לגבי כל הענפים, כדוריד, כדורעף וכדומה, כמה כסף נותן מינהל הספורט עבור הספורט, שהוא ספורט נשים גם כן.

עודד הכט: אני לא מתייחס כרגע ספציפית לכדורגל.

עודד הכט: אנחנו מטפחים את הספורט ברשויות והשנה הגדלנו את הסכומים.

עודד הכט: אנחנו מתקדמים גם בדברים האלה.

עודד הכט: בשחייה למשל קבענו מי הן האגודות היותר הישגיות ומי פחות.

עודד הכט: אני רוצה לומר שבעלי ההישגים הגבוהים מקבלים הרבה יותר כסף, בלי שום פרופורציות, כאשר המנה היא אותה מנה.

עודד הכט: מי שיש לה קבוצה בליגה הלאומית תקבל לא 12,000 שקל אלא אולי 50,000 שקל, אבל אלה שנמצאים למטה יקבלו פחות או שלא יקבלו בכלל.

עודד הכט: כלומר, יש פה מדדים שאנחנו משנים אותם בהתאם לצרכים מידי שנה.

יעל דיין: אני לא רוצה לקטוע אותך אך אני רוצה לנתב אותך לנושא שעומד על סדר היום.

יעל דיין: יש לנו ישיבה בנושא כדורגל נשים בישראל.

יעל דיין: אנחנו מלאי הערכה לכל התקציבים הגדולים שניתנים לרשויות וכדומה.

עודד הכט: רציתי לתת לך מידע.

עודד הכט: אנחנו מעבירים גם לקבוצות כדורגל מהסעיף הזה.

יעל דיין: אני רוצה לדעת כמה מקבלת קבוצה.

יעל דיין: כמה מקבלת הרשות המקומית, שצריכה לעשות מאצ'ינג, עבור קבוצת כדורגל נשים?

יעל דיין: אני רוצה לדעת - ואת זה אני רוצה לדעת יותר מהשטח - האם הכסף שניתן אכן מקבל את המאצ'ינג שלו ואכן מגיע ליעדו?

עודד הכט: בעיקרון אנחנו בודקים והכסף שנועד לרשות המקומית עבור הפעולה הזאת מגיע.

גברי לוי: למה שזה לא יעבור ישירות?

גברי לוי: למה זה צריך לעבור דרך העיריה?

עזריקם מילצ'ן: הרשות המקומית לעולם לא תחזיר את הכסף.

עזריקם מילצ'ן: על מה אתם מדברים בכלל?

עודד הכט: אנחנו בודקים ועושים מעקב אחרי זה.

עודד הכט: אחרת לא מעבירים.

יעל דיין: הרשויות המקומיות מכפילות את הסכום.

יעל דיין: אני רוצה לדעת אם הכסף מגיע ליעדו.

עודד הכט: בעקרון קיים גם סכום קטן שמועבר מרשות הספורט.

עודד הכט: כמו כן, הכסף המועבר ממועצת הימורים מועבר גם עבור קבוצה.

עודד הכט: צויין פה הניקוד שניתן.

עודד הכט: מה שצריך לעשות היום, לדעתי, הגיע הזמן שישוו את כדורגל הנשים עם כדורגל הגברים במועצת ההימורים.

עודד הכט: הסכום שיתקבל כתוצאה מהשוואת הניקוד יהיה בהחלט סכום סביר.

עזריקם מילצ'ן: הכל מועצת ההימורים.

עזריקם מילצ'ן: ואיפה אתם?

עודד הכט: מועצת ההימורים זה גם אנחנו.

יעל דיין: איפה ההשפעה שלך ושל כבוד השר כדי להגיע לכך שייצא צ'ק ממועצת ההימורים?

יעל דיין: איפה הנתח שלכם במועצת ההימורים?

יעל דיין: אתם הרי יכולים לקדם את אותו דבר שאתה אומר.

עודד הכט: קודם כל, עד היום מי שיושב כנציג במועצת ההימורים הוא מנהל רשות הספורט, ד"ר יהושע דקל.

עודד הכט: הוא יושב במועצה והוא בהחלט גם עזר למר גברי לוי לקדם את הנושאים הבסיסיים בתחום המימון.

גברי לוי: זה נכון.

יעל דיין: אני לא מאשימה אף אחד על אי-עזרה.

יעל דיין: אני שואלת איך ללכת הלאה.

עודד הכט: לאחר הישיבה האחרונה בנושא זה בכנסת קיימנו אצלנו ישיבה במינהל הספורט, שהיתה בעבר רשות הספורט, ואמרנו שאנחנו נתמוך בנושא הזה של מתן תשלום קבוע.

עודד הכט: זה דבר שלא היה, ב-1999 זה לא היה.

גברי לוי: אני מוכרח להוסיף דבר אחד, שיעזור לך.

גברי לוי: אין אנו באים בטענות אל רשות הספורט.

גברי לוי: רשות הספורט עשתה דבר יוצא מן הכלל.

גברי לוי: כשבאה מועצת ההימורים והורידה אותנו לסכום של ליגה א' ונתנה לנו רק מיליון שקל, שזה כלום, רשות הספורט שמה ממול זה מיליון שקל, כדי להשלים את הסכום לשנה הזאת לליגה.

גברי לוי: לכן בעניין הזה אין לנו כל טענות.

גברי לוי: אנשי מועצת ההימורים טוענים שענף חדש, לפי התקנון של מועצת ההימורים, צריך להתחיל מליגה ג'.

גברי לוי: אבל הכדורגל הוא לא ענף חדש.

גברי לוי: כדורגל יש כבר 70 שנים.

גברי לוי: אני טענתי שאי אפשר להגיד שכדורגל נשים הוא ענף חדש.

גברי לוי: היתה לי מלחמה שלמה וחוץ מד"ר שוקי דקל אף אחד לא היה בעדי.

שלומית ניר-טור: אני חושבת שאף אחד לא יודע מה התקציב של רשות הספורט בכלל.

שלומית ניר-טור: התקציב של מינהל הספורט הוא 80 מיליון שקל לכל ענפי הספורט, לכל הרשויות המקומיות, לכל הספורט, כולל מיתקנים.

שלומית ניר-טור: כחברות כנסת אתן צריכות לדעת שזה לעג לרש.

יעל דיין: בוודאי שאין כוונת הישיבה הזאת, או כל ישיבה אחרת, להיות בית-דין ולראות מי אשם.

יעל דיין: אנחנו מנסים לקדם נושא.

יעל דיין: יש תמימות דעים סביב הרצון לקדם אותו.

יעל דיין: אין לנו כאן חילוקי דיעות.

יעל דיין: פשוט אנחנו מבקשים לשמוע מאנשי מקצוע מה המקומות שמהם יכול לבוא פוטנציאל של תקציב.

יעל דיין: כמיניסטריון וכמינהל הספורט יש לכם השפעה על תקציב המדינה.

יעל דיין: לנו כוועדת כנסת דווקא אין.

יעל דיין: אם אני אפנה לוועדת הכספים לגבי עניין הנבחרות - נעזוב לרגע את הליגה, זה עניין של מועצת ההימורים, שיש לכם מה להגיד בה, ושל מינהל הספורט, שיש לכם מה להגיד בו.

יעל דיין: אבל בעניין הנבחרות: אני רוצה גיבוי מלא של שר הספורט כאשר אני פונה לוועדת הכספים.

יעל דיין: ועדת הכספים תאשר את זה מרזרבות שלו, בהסכמת האוצר ובהסכמת שר המדע, התרבות והספורט.

שלומית ניר-טור: זה מחייב ישיבה איתו.

עודד הכט: רציתי לומר שבטיפוח הצעירות אנחנו נותנים את רוב הכסף.

עודד הכט: הכסף לליגה לצעירות, לנערות, שנערכת באמצעות התאחדות בתי-הספר, בא ממינהל הספורט.

עודד הכט: ישנה ליגה מסודרת שלא היתה בעבר, של נערות וילדות, בכיתות ז'-יב'.

עודד הכט: לנהל אותה - זה מאות אלפי שקלים.

עודד הכט: את זה אנחנו עושים בשיתוף עם ההתאחדות לכדורגל, שתומכת מהצד שלה בנושא.

עודד הכט: זה יביא את התשתית לבוגרות.

עודד הכט: גם זה תקציב.

יעל דיין: אני מבינה את זה.

יעל דיין: אני שאלתי על שני דברים שלא קיימים.

יעל דיין: על מה שקיים אני מברכת.

יעל דיין: אני מבינה את כל הדברים הטובים שנעשים על-ידי כל מי שיושב כאן.

יעל דיין: אני אומרת, יש לנו בעיה לקיים את הנבחרות ולקיים את הליגה.

יעל דיין: את המיתקנים נעזוב, נגיד שהשנה איכשהו נמצא מוצא וניערך בתקציב המדינה בכל עניין המיתקנים.

עזריקם מילצ'ן: צריך לחשוב על זה.

יעל דיין: אני שואלת: מאיפה יבוא הכסף?

יעל דיין: אני מבקשת מכל הנוכחים כאן, כל אחד בתחומו, להצביע על מקור תקציבי שהם יתנו לו יד.

יעל דיין: הרי אני לא באה ואומרת שלא עשיתם.

יעל דיין: אף אחד לא עשה די, כי אם היו עושים די זה לא היה "על הפנים".

יעל דיין: אני אומרת לכם מנסיוני בכל התחומים שאי אפשר להרים משהו בצעדים קטנים.

יעל דיין: כדי לתת לו קיום וחיוניות הצעד הראשון צריך להיות צעד בתנופה.

יעל דיין: זה נכון לגבי כל התחומים.

יעל דיין: אני לא יכולה לעשות הקצבה, אפילו כדי לפתור בעיה רפואית, ולהגיד שהשנה אני אתן הרצפטין ל-10% מחולות סרטן השד ובשנה הבאה אני אוסיף עוד 10%.

יעל דיין: הרי הן לא יהיו שם יותר, הן ימותו בשנה הזאת שהן לא קיבלו את התרופה.

יעל דיין: לכן, כך יש לפעול בכל תחום.

יעל דיין: אנחנו בשלב של התנופה הראשונית, שהתחילה יפה מאוד ועלולה להתרסק אם היא לא תקבל את הזריקה המסיבית.

יעל דיין: לא בחשבון רב-שנתי אלא בחשבון של השנה הקרובה.

יעל דיין: ואחר-כך אנחנו ניכנס לאיזה שלב של תקציב קבע מאוצר המדינה וכן הלאה.

יעל דיין: אנחנו מדברים עכשיו על השנה הקרובה.

יעל דיין: תקראו לזה ישיבת חירום ותצביעו לי על מקורות תקציביים שיכולים לפתור את המצב הקשה שנקלענו אליו.

גברי לוי: מה שאמרת זה בדיוק מה שצריך לעשות, אבל צריך לעשות את זה באגרסיביות, אחרת לא נצא מזה.

גברי לוי: אני רוצה להגיד ששיתוף הפעולה של ההתאחדות לכדורגל עם רשות הספורט, בניגוד למה שיש לנו עם שר המדע, התרבות והספורט, הוא יוצא מן הכלל, במיוחד בכדורגל נשים.

גברי לוי: לגבי כדורגל בבתי-הספר אנחנו מעבירים להם חלק מהכסף שלנו חזרה, חצי מיליון שקל.

גברי לוי: אנחנו בשיתוף פעולה מלא עוזרים זה לזה.

גברי לוי: אנחנו חושבים שחשוב לנו שהם יעשו בבתי-ספר כדורגל נשים, מפני שזו התשתית שתבוא אחר-כך קדימה.

גברי לוי: מר שוקי דקל וגם מר עודד הכט משתפים פעולה, ואנחנו משתפים איתם פעולה.

גברי לוי: לא היה לנו כמעט שום ויכוח על שום דבר, הכל בהסכמה מלאה.

עודד הכט: מעבר לזה, ישנו עכשיו פרוייקט מצויין של כדורגל בישובי פריפריה.

עודד הכט: התנאי היה שהוא יופעל גם לבנים וגם לבנות, גם בישוב ערבי.

עודד הכט: היינו שם בסיור וראינו בנות משחקות כדורגל בישוב ערבי במכנסיים קצרים.

שלומית ניר-טור: בסכנין 40 ילדות.

עודד הכט: זה גם תרומה של ההתאחדות לכדורגל.

עודד הכט: אבל מעבר לזה, מה שמר גברי לוי אמר כרגע זה דבר שצריך לעשות.

עודד הכט: אנחנו בחיתוליו של כדורגל הנשים.

עודד הכט: כשענף רק מתחיל הוא זקוק להרבה מאוד כסף.

עודד הכט: הכסף לא יכול לבוא מהמקורות הבסיסיים, שנותנים כסף לכל הספורט הישראלי.

עודד הכט: צריך להיות משהו יוצא דופן, משהו מיוחד.

עודד הכט: זה תלוי בכם, במקורות של האוצר, של ועדת הכספים של הכנסת, להביא עכשיו, בתחילת הדרך, הרבה כסף כדי לתת תשובה לצרכים.

יעל דיין: נמצאת כאן נציגה של הרשות לקידום מעמד האישה.

יעל דיין: זה אחד התחומים שהוא "בול" בשבילכם.

יעל דיין: אנחנו מדברים כאן על תדמית של נשים, על קידום ועל דברים שלא אמורים לפתור משרדי ממשלה.

יעל דיין: אל תפתרו לי את בעיית האלימות כי לא תוכלו לפתור, כי אנחנו מדברים כאן על מיליארדים ואין לנו צורך בתוספות.

יעל דיין: אני רוצה שהמשרדים שאחראים על מלחמה באלימות כלפי נשים יעסקו בזה.

יעל דיין: אני לא צריכה טלאים וזריקות עידוד.

יעל דיין: כדורגל נשים - כמו ספורט נשים בכלל גם בתחומים אחרים שעכשיו מקודמים - כדורגל נשים זקוק עכשיו לתמיכה.

יעל דיין: אני מבקשת שהרשות לקידום מעמד האישה תיקח את זה כאחד הפרוייקטים.

יעל דיין: גם בפרסום שלה, גם בעידוד וגם בתקציב.

יעל דיין: בין כה אתם מגיעים לסוף שנה כשכל התקציב נשאר אצלכם כי לא ידעתם למי לתת אותו.

יעל דיין: עכשיו אנחנו בהתחלת שנת תקציב.

יעל דיין: זאת הזדמנות טובה לתת את הדעת ולקחת חסות על זה.

אדריאנה באומל: באתי לכאן כי אני חושבת שזה תחום מאוד חשוב.

אדריאנה באומל: עד כה הרשות לא עסקה בתחום הספורט, ובפרט הכדורגל.

אדריאנה באומל: באתי לכאן כדי לשמוע איך מתקדמים הפרוייקטים, מה יש קונקרטית, כדי שאוכל להעביר את זה הלאה ונוכל לבדוק איך אנחנו יכולים לסייע.

אדריאנה באומל: גם לתת יותר תקציב וגם בעיקר בפירסום, איך נוכל לתמוך ולעודד.

יעל דיין: גם פירסום.

יעל דיין: ברור שעניין הנבחרות הוא לא הכי חשוב לנו.

יעל דיין: לנו חשובות הקבוצות.

יעל דיין: אבל הנבחרות זה חוד הפירמידה, שנכנס לעיתונות ותופס תקשורת.

אדריאנה באומל: חשבתי שחשוב שנתחיל לעסוק גם בתחום הזה.

יעל דיין: אם הרשות היתה יכולה לתת חסות ברמה ממשלתית גבוהה על משחקי הגמר, עם המימון שכרוך בזה, או משחקים בחוץ-לארץ, או כאשר אנחנו מארחים כדורגלניות מחוץ-לארץ - אני יודעת שאתם לא מקור כספי אבל אתם כן מקור ליוקרה.

יעל דיין: אם ראש הממשלה יבוא למשחק כדורגל נשים, או לגמר של הליגה, או למשחקי הנבחרת, וגם ראש הרשות, ונעשה מזה עניין - זה חשוב.

יעל דיין: את חברת הכנסת נעמי בלומנטל ואותי כבר ראו בדברים האלה.

גברי לוי: אני יכול להציע רק הצעה אחת קונקרטית לעניין כספים.

גברי לוי: אם שדולת הנשים, או הוועדה הזאת, או מי שתירצו, יפנו ל-10-12 חברות ענקיות במשק ויבקשו שכל אחת מהן תיקח קבוצת כדורגל ותיתן לה 200,000 שקל לשנה, בשבילם זה פירורים.

רינה ברטל: זה בדיוק הקטע שנאמר כאן קודם, שאנחנו לא יכולות לנהל את המלחמה הזאת לבד.

רינה ברטל: אנחנו עדיין נמצאות בקטע תרבותי מאוד קשה בנושא של כדורגל ונשים במדינה הזאת.

רינה ברטל: כאשר תבואנה נשים ותפנינה לחברה כזאת או אחרת ותבקשנה כסף לכדורגל, תסלח לי אבל ההתייחסות תהיה שונה לחלוטין מאשר אם אתה תיפנה אליהם.

יעל דיין: אני לא בטוחה בזה.

עזריקם מילצ'ן: את טועה.

רינה ברטל: אני לא חושבת שאתם צריכים לעשות את זה לבד אבל אני חושבת שאנחנו צריכים ללכת יחד.

רינה ברטל: תאמין לי, יש לי הרבה ניסיון בהשגת ספונסרים לנושאים שקשורים לנשים.

רינה ברטל: אני יודעת שמאוד השתנה היחס אבל בכדורגל עדיין יש בעיה.

רינה ברטל: אני מציעה שלא אנחנו נלך לבד ולא אתם תלכו לבד אלא נלך יחד.

רינה ברטל: ההשפעה של זה תהיה פי אלף יותר חזקה.

גברי לוי: אני מסכים איתך במאה אחוז.

גברי לוי: אבל את צריכה להבין דבר אחד.

גברי לוי: אנחנו "המושחתים".

גברי לוי: כשאנחנו באים כולם חושבים שאנחנו מלאים כסף, שיש לנו הון, שאנחנו לא יודעים כבר מה לעשות עם הכסף.

גברי לוי: בעיתונים כותבים הרי כל הזמן שיש לנו כסף.

גברי לוי: אין לנו, אבל חושבים שיש לנו.

גברי לוי: אתם זה משהו אחר.

גברי לוי: אני לרשותך בכל רגע בעניין הזה, אם את רוצה ללכת ביחד או לעשות כל דבר שאת רוצה.

יעל דיין: נקים צוות, חברת הכנסת נעמי בלומנטל ואתה, ומר עזריקם מילצ'ן ואני, וביחד נהפוך את העולם.

גברי לוי: בבקשה.

גברי לוי: נעשה פגישות עם אנשים, נשכנע אותם.

גברי לוי: זה דבר קל.

נעמי בלומנטל: אני חוששת.

נעמי בלומנטל: הרי הם רוצים גם להרוויח.

נעמי בלומנטל: אם אין קהל במשחקי הנשים לא ירצו לתת חסויות.

גברי לוי: אני רוצה ללכת איתכם ל"סלקום" לדוגמא ואני מתערב שהם ייתנו כסף לקבוצת כדורגל נשים.

יעל דיין: בעניין הזה של חסויות אנחנו נשב בנפרד.

יעל דיין: יש לנו היום קשרים טובים, לא רק עם גברים מנהלים ותעשיות.

יעל דיין: יש קבוצה מאוד חזקה של נשים תעשייניות, שמובילות תעשיות.

יעל דיין: הן נתנו חסות לאירוע של בר-מצווה לילדי נשים חד-הוריות בתל-אביב, שזה סכום גדול, משום שיש להן עניין.

יעל דיין: יש חברות גדולות מאוד בארץ שמובלות על-ידי נשים.

יעל דיין: הייתי רוצה לעשות את זה משהו יוקרתי, שירדפו אחרי זה.

יעל דיין: צריך לחשוב בעניין חסויות איך אפשר להדביק את זה לחסות שחברה מעוניינת בה, לקבוצה חזקה, איך אפשר לבוא לא בתור "הקרוב העני" אלא להתחיל להחדיר לה גם חסות נוספת.

יעל דיין: זאת אומרת, מי שיש לה את החסות של מכבי תל-אביב למשל תתבקש לקחת גם למשל את קבוצת כדורגל הנשים של אותה אגודה.

יעל דיין: אני מציעה שבנושא הזה נשב לחוד, בקבוצה מצומצמת ונדון רק בעניין הזה של חסויות.

אפרת סלומון: אני יושבת פה וממש מתאפקת כי יש לי כל-כך הרבה מה להגיד.

אפרת סלומון: בסך הכל תכלס מי שבא מהשטח זה אני, זה גברת יפית מרקוביץ וגברת תמי ליברמן.

אפרת סלומון: אתם מדברים הפוך.

אפרת סלומון: אתם מדברים על מתן חסות לקבוצה כאשר אין חשיפה תקשורתית.

אפרת סלומון: אני יודעת שהכוונות של מר גברי לוי, ואני מכירה אותו היטב, הן באמת טהורות, לדחוף את כדורגל הנשים קדימה.

אפרת סלומון: אני לא דוגמא טובה כי אני באה מקבוצת הפועל כתר תל-אביב, שזה מועדון מאוד מכובד, מאוד חזק שיש לו את התקציב.

אפרת סלומון: לקבוצה שלנו יש מאמץ - "טבעול".

אפרת סלומון: לי כרגע אין בעיות בשטח.

אפרת סלומון: אני מדברת על הקבוצות הקטנות.

אפרת סלומון: אנחנו מדברים על תקציב שיינתן לקבוצה כמו מכבי נתניה.

אפרת סלומון: אני גם עובדת כרגע בחדשות הספורט בערוץ הספורט.

אפרת סלומון: לצורך כתבה מסויימת בנושא תקציבים ביקשו ממני לעשות תחקיר בשטח.

אפרת סלומון: כשחקנית כדורגל אנשים גם יותר נפתחים אלי ומסכימים לדבר איתי.

אפרת סלומון: אני רק נותנת כדוגמא את מכבי נתניה.

אפרת סלומון: הכסף שם, לצערי, בכלל לא הולך לנשים.

אפרת סלומון: התקציב שמגיע לקבוצת הנשים מגיע לידיים של הנהלה שמנהלת את קבוצת הגברים.

אפרת סלומון: לוקחים את הכסף הזה ומעבירים אותו לקבוצת הגברים במצח נחושה ואומרים לבנות: אין כסף.

אפרת סלומון: בקבוצת מכבי נתניה יש בנות שמשחקות עם נעלי כדורגל קרועות.

אפרת סלומון: זה מגוחך שכאשר הגיעו שתי שחקניות חדשות לקבוצת הנשים ולא היו להן נעלי כדורגל, מי שנתנה להן את הנעליים זה אחת השחקניות, כי במקרה היו לה נעליים רזרביות בארון.

אפרת סלומון: הן לא מקבלות טרינינגים, הן לא מקבלות החזרי נסיעות.

אפרת סלומון: קבוצת הבנות הזאת נאלצה לעשות שביתה ולא להגיע למשחקים כדי לקבל לפחות את החזרי הנסיעות, על הגעתן לאימונים, ולפחות לקבל נעלי כדורגל וטרינינג.

אפרת סלומון: תיראו לכמה משחקים מכבי נתניה הופיעה בליגה, ולאלה שהיא הופיעה - עם כמה שחקניות הן הופיעו.

אפרת סלומון: זה 11 שחקניות שמנהל הקבוצה "מגרד" אותן.

אפרת סלומון: הוא מתקשר ומתחנן שיבואו למגרש בכוחות עצמן כדי לשחק.

גברי לוי: מה זה שייך?

גברי לוי: לא הבנתי.

גברי לוי: מה שאת אומרת לא קשור לכלום.

אפרת סלומון: זה קשור לתקציב.

אפרת סלומון: מביאים תקציב לקבוצת הנשים והוא לא מגיע אליה.

נעמי בלומנטל: זה קשור לבעיה שאין לנו מעקב אחרי הכסף, האם הוא בכלל מגיע לקבוצת הנשים.

גברי לוי: בעקרון צריך לבקר לאן הולך הכסף.

גברי לוי: אבל בכסף הקטן של 150,000 שקל אתה לא יכול בכלל להתחיל.

גברי לוי: במקום לדבר פה היא היתה יכולה להגיד לי את זה כבר לפני חודש ועד עכשיו הייתי כבר נותן את התשובות למה זה לא הולך.

גברי לוי: אין שום ספק שברגע שיגיעו התקציבים שאנחנו רוצים, תהיה בקרה ויהיה פיקוח על כל כסף.

גברי לוי: אמרתי לכם, אנחנו נעשה משק סגור לכדורגל נשים כדי שלא יהיה אפילו חשד שמשתמשים בכסף שמיועד לנשים לאיזה דבר אחר.

יעל דיין: זה מאה אחוז, אבל האגודות צריכות להסכים לכך.

גברי לוי: יש לנו בקרה עליהם.

גברי לוי: על-פי הבקרה התקציבית של רבינוביץ חייבים להביא לנו את פירוט תקציב הנשים, הכנסות והוצאות של כדורגל נשים.

אפרת סלומון: אני באה מענף הכדוריד ושם נעשתה הפרדה.

אפרת סלומון: אני מציעה גם פה לעשות הפרדה בתוך האגודה, זה אומר: ניהול נפרד לנשים וניהול נפרד לגברים.

אפרת סלומון: שהתקציב יגיע ישירות לקבוצת הנשים.

יעל דיין: זה לא צריך להיות ניהול נפרד.

יעל דיין: את יכולה לעשות ניהול משותף אך משק כספים נפרד, שהוא סגור, כפי שאמר מר גברי לוי, וכך תהיה בקרה עליו.

גברי לוי: אם יהיה ניהול נפרד - הנשים רק יפסידו מזה.

גברי לוי: מפני שכל קבוצה, לא משנה כמה כסף ייתנו לה, היא צריכה להביא מהבית עוד קצת.

גברי לוי: זה לא יעזור.

אפרת סלומון: דבר שני, שאלו כאן איך ניתן לפתח את תחום כדורגל הנשים.

אפרת סלומון: אמרו שיש להתחיל כבר עם ילדות בנות 8.

אפרת סלומון: זה גיל ממש צעיר שאז צריך להתחיל כדי להתקדם הלאה בכדורגל, כדי שנגיע באמת לרמה רצינית בארץ.

אפרת סלומון: באירופה ובארצות-הברית לוקחים את הילדות האלה ועושים פשוט קבוצות מעורבות.

גברי לוי: גם אצלנו עושים את זה.

אפרת סלומון: הפעלת קבוצות עורבות, של ילדות וילדים, תביא להעלאת רמת כדורגל נשים.

יעל דיין: היתה עם זה בעיה בתקנות.

יעל דיין: היתה תקנה שקבעה שמגילאי 12 או 13 ומעלה חייבת להיות הפרדה, שבת לא יכולה לשחק בקבוצת בנים.

יעל דיין: יש תקנון שיש לו את הרציונל שלו.

גברי לוי: זה בהתאם לתקנון אופ"א ופיפ"א.

גברי לוי: היום הבנות משחקות עד גיל 12 בקבוצות מעורבות, בנים ובנות.

אפרת סלומון: ודבר אחרון, יש בעיה שאולי תתעורר בעונה הבאה, וזה הנושא של קבוצת מילואים, שמר גברי לוי מודע אליה.

אפרת סלומון: זה אומר שכל קבוצה בליגת-העל של הגברים מחוייבת להקים קבוצת מילואים.

אפרת סלומון: זאת קבוצה שאני מאמינה שתשחק בוודאי ב"פור-מאצ'ים" (משחק מקדים).

אפרת סלומון: לדעתי זה עוד פיתרון.

גברי לוי: אל תדברי על מה שאת לא יודעת.

אפרת סלומון: זה עוד דרך שבה ניתן לקדם את כדורגל הנשים, שמשחקיהן יהיו משחקים מקדימים לפני משחקי גברים.

אפרת סלומון: זה ידחוף את הכדורגל קדימה.

אפרת סלומון: קבוצת המילואים תביא גם למצב של השקעה תקציבית של כל מועדון.

יעל דיין: הדברים קשורים זה בזה.

יעל דיין: עד שלא יקרה דבר אחד, לא יקרה דבר שני.

גברי לוי: בשביל פור-מאץ' אני צריך להעסיק את השוטרים 4 שעות קודם.

גברי לוי: זה עוד 10 מיליון שקל.

אפרת סלומון: אבל מה לעשות, זאת הדרך שבה נזכה לחשיפה תקשורתית.

יעל דיין: כבר קרה שצירפנו משחק למשחק בכדורסל ולא היתה חשיפה תקשורתית כי הם התחילו את השידור רק כשהחל משחק הגברים.

יעל דיין: גם בשידור גמר גביע המדינה האחרון עד הרגע האחרון לא רצו לעשות שידור ישיר של משחק הנשים.

גברי לוי: אני מתחייב לחשיפה תקשורתית בכדורגל אם נפתור את הבעיות האלה.

גברי לוי: אנחנו בכוח שלנו, מול ערוץ 5, נדחוף את הכדורגל.

גברי לוי: נכריח אותם לדחוף את הכדורגל.

גברי לוי: אבל בתנאי שהקבוצות יהיו קצת יותר טובות, שיהיה להן קצת יותר מה למכור, שזה ייהפך לדבר רציני.

גברי לוי: אם זה ייהפך לדבר רציני, אני מתחייב פה שאנחנו נדחוף את זה.

יפית מרקוביץ: קודם כל אני רוצה לברך על היוזמה ועל ההתעניינות בנושא הזה.

יפית מרקוביץ: לפני כן, אני רוצה לשאול שאלה.

יפית מרקוביץ: אני לא יודעת למי לפנות בשאלה הזאת.

יפית מרקוביץ: עד כמה יש רצינות באמת לפתח את הנושא הזה בכלל?

יפית מרקוביץ: עד כמה יש התייחסות לתוכניות עתידיות בכיוון הזה בכלל?

יפית מרקוביץ: אם יש רצינות, אז יש באמת הרבה פתרונות והרבה הצעות.

יפית מרקוביץ: אם אין רצינות, אז בואו נשאיר את זה כענף חובבני באמת, כמו שזה נראה היום, לא נבוא בדרישות ונמשיך בקצב הזה.

יפית מרקוביץ: צריך לדאוג שיהיה תקציב.

יעל דיין: שמעת גם מאנשי המקצוע וגם מאיתנו על הכוונות.

גברי לוי: גם כדורגל הגברים התחיל כחובבני.

גברי לוי: אין מה לעשות.

יפית מרקוביץ: אני יודעת שכל התחלה היא קשה ויש עוד דרך ארוכה לפנינו.

יפית מרקוביץ: למשל קבוצת נתניה, שבאמת אין לה תקציב וככה היא נראית, אתמול באה למשחק בלי מעסה בכלל.

יפית מרקוביץ: זה לא רק נתניה, יש עוד הרבה קבוצות שממש נראות "על הפנים".

יפית מרקוביץ: אם לא תהיה התייחסות רצינית לנושא אז קבוצות יתפרקו.

יפית מרקוביץ: אז לא עשינו כלום, אז נחזור להתחלה.

יפית מרקוביץ: צריך להסתכל קדימה.

יפית מרקוביץ: ואכן אם נותנים תקציב אז באמת צריך להיות מי שייפקח על התקציב הזה.

יעל דיין: את זה אפשר להגיד על כל תחום במדינת ישראל.

יעל דיין: כשיש תקציב אז יש פיקוח, יש בקרה ויש מעקב.

אפרת סלומון: איפה הוא?

אפרת סלומון: איפה המעקב הזה?

יעל דיין: יש תקציב שהוא איננו מספיק.

יעל דיין: הישיבה הזאת היא לא ישיבת פתיחה על כדורגל נשים.

יעל דיין: יש תקציבים, של מספר מיליוני שקלים, שהם אינם מספיקים.

יעל דיין: הרי 12 הקבוצות האלה שמשחקות, זה לא נוצר מעצמו.

יעל דיין: זה לא ילדים שעשו כדור סמרטוטים ומשחקים יחפים באיזה מגרש.

אפרת סלומון: הקבוצות האלה הוקמו במטרה שיוכלו לקחת את התקציב הזה, את התקציב הנשי, ולהעביר אותו לגברים.

יעל דיין: אני לא מקבלת את הטענה הזאת.

גברי לוי: מה שהן אומרות ממש מרגיז אותי.

גברי לוי: כל המנהלים של קבוצות הנשים נמצאים בוועדת הנשים.

גברי לוי: זה בעיות של ועדת נשים.

גברי לוי: כולם יכולים לבוא לוועדת נשים של ההתאחדות לכדורגל, בראשות מר עזריקם מילצ'ן, ולהציג את הבעיות.

גברי לוי: יש פתרונות לכל דבר.

גברי לוי: אנחנו הקמנו את כדורגל הנשים.

יפית מרקוביץ: אציג לך את הדוגמא האישית שלי.

יפית מרקוביץ: אני מנהלת קבוצה במכבי חולון.

יפית מרקוביץ: עצם זה שיש פוטנציאל ותוך 3 חודשים הקמתי קבוצה על הרגליים זה אומר שיש ביקוש, יש דרישה ויש פוטנציאל.

יפית מרקוביץ: הרבה בנות באות למסגרת הזאת מהשכבות החלשות.

יפית מרקוביץ: לפי דעתי לפני הכדורגל צריך להסתכל על כך שבנות באות משכבות חלשות מאוד וזה נותן להן מסגרת של בית, מסגרת של ספורט.

יפית מרקוביץ: לפי דעתי זה הדבר הכי חשוב.

יפית מרקוביץ: צריך לקדם את הנושא הזה.

גברי לוי: על זה אנחנו מדברים כבר שעה.

גברי לוי: הבעיות הכלכליות שלכן הן לא על שולחן הזה.

גברי לוי: אמרנו שאנחנו הולכים לעשות מאמץ כדי שיהיו לנו תקציבים יותר גדולים, כדי שנוכל לפתח את אותן הקבוצות שאת מדברת עליהן, כדי שנביא יותר קבוצות לליגה הלאומית וברמה יותר גבוהה.

גברי לוי: השאלה היא לא מי הולך עם נעליים או מי לא הולך עם נעליים.

יעל דיין: אני מבקשת סדר.

יעל דיין: הפורום הזה מורכב משני חלקים.

יעל דיין: אני הזמנתי אנשים מהשטח, למרות שהישיבה הזאת היא לא ישיבת שטח והיא לא עוסקת בכך.

יעל דיין: יש שולחנות אחרים שאליהם מביאים את עניין הנעליים ואפילו את עניין המיתקנים, שכר של מאמנים ואם היה מעסה במשחק או לא היה מעסה.

יעל דיין: השולחן שלנו הוא לא השולחן שנועד לזה.

יעל דיין: אני על-פי השקפתי רוצה שגם גברים ונשים מהשטח ישמעו את התכנון ברמה הגבוהה.

יעל דיין: בשביל לחזק אתכן.

יעל דיין: השולחן הזה הוא לא שולחן לתלונות פרטניות, כי אין לי שום דרך, מלבד להבטיח שאני, יחד עם חברת הכנסת נעמי בלומנטל ואחרים, נזיז את כל הנושא ברמה התקציבית של המיליונים.

יעל דיין: לא ברמה של הנעליים, משום שלדיון בבעיית הנעליים צריך להיות שולחן שלא כולל חברי כנסת.

יעל דיין: הזמנתי אתכם בכוונה טובה, כדי שתהיינה עדות למאמץ שנעשה ברמה הגבוהה ביותר, של משרדי ממשלה, של חברות כנסת ושל ההתאחדות לכדורגל, כדי שתצאנה בהרגשה טובה.

יעל דיין: יש לכן למי לפנות בעניין הנעליים, זה שולחן אחד; אבל פה ברמה הגבוהה אתן שותפות למאמץ שאנחנו הולכות להוביל ומתחייבות עליו.

נעמי בלומנטל: אני חושבת שחשוב שניראה איפה הבעיות גם בשטח.

נעמי בלומנטל: נראה לי שאחת הבעיות, שכן קיימת, היא האם באמת מגיע כסף צבוע לנשים.

נעמי בלומנטל: זה עכשיו עולה מן השטח.

יעל דיין: יש כאן הצעה לעשות משק סגור לכדורגל נשים ואז לעשות מעקב כראוי.

גברי לוי: לא תהיה בעיה בעניין הזה.

קריאה: אבל אתם צריכים להוביל את זה.

תמי ליברמן: אני באה, לקראת סיום הישיבה הזאת, בהצעה קונקרטית, של משהו שכבר קיים.

תמי ליברמן: כיום יש כ-120-150 אלף שקל לכל קבוצה קטנה.

תמי ליברמן: אני רוצה להציע לא לחכות שיקבלו חצי מיליון כדי שתהיה ביקורת.

תמי ליברמן: אפילו זה עדיין לא משק סגור.

תמי ליברמן: אם אפשר כבר בעונה הבאה לעשות את זה, מה טוב.

תמי ליברמן: ואם לא, לפחות שתהיה ביקורת.

תמי ליברמן: בזה אני אסיים.

תמי ליברמן: אם אתם רוצים דוגמאות, יש מפה ועד הודעה חדשה.

תמי ליברמן: אני מציעה להתחיל בביקורת כבר כעת, בלי לחכות.

יעל דיין: זה אחד הדברים שהעליתי מלכתחילה.

תמי ליברמן: את זה אני מציעה, כי גם בתקציב של 120,000 שקל, זה לא מספיק אבל אפשר לקיים מסגרת כלשהי.

יעל דיין: גם בתקציב כזה אפשר לזוז, ואם מזה לוקחים אז זה חמור מאוד.

תמי ליברמן: שלא יהיה מצב שבנות רוצות להתאמן 4 פעמים בשבוע כדי להשתפר - אנחנו מדברים על עניין הרמה - והן מתאמנות רק פעמיים כי מנהל הקבוצה לא רוצה לשלם עוד על המגרש.

תמי ליברמן: יש לי הצעה קונקרטית.

תמי ליברמן: יש איזה פרוייקט לקידום של יחסי ציבור בעניין של כדורגל נשים.

תמי ליברמן: אני מנסה לקדם את זה במשך תקופה מסויימת.

תמי ליברמן: אני חושבת שפה המקום הנכון להציע את זה.

תמי ליברמן: הייתי כבר בפגישה עם ערוץ 5.

תמי ליברמן: הם הציעו לשלב איזה קוקטייל, איזה אירוע, שאליו יזמינו עיתונאיות ספורט, חברות כנסת, נשות ציבור וספורטאיות מהדרגה הראשונה.

תמי ליברמן: זה יהיה בפתיחת עונת הכדורגל הבאה, בשילוב שיר שנכתב במיוחד לנושא של קידום כדורגל נשים.

תמי ליברמן: השיר נכתב והולחן והוא כבר מוכן.

תמי ליברמן: הם ייתנו זמן חינם בערוץ 5.

תמי ליברמן: את זה לא כל אחד מקבל.

תמי ליברמן: הם פשוט מחכים שזה יהיה מוכן.

תמי ליברמן: הם אמרו שהם ישקיעו סכום כסף מסויים ויוציאו את זה, אבל זה לא מספיק ועלינו להביא עוד 10,000 דולר.

תמי ליברמן: צריך רק להפיק את הדבר הזה, שירוץ בערוץ 5 באופן קבוע, לפני כל משחק בספורט נשים, וגם בערוצים אחרים.

תמי ליברמן: נניח שזה יהיה לקראת פתיחת העונה הבאה באוגוסט, זה יחשוף את הענף ואחר-כך בלי ספק ידברו על זה, למשל בתוכנית "הכל דיבורים" של שלי חיימוביץ וכולי.

תמי ליברמן: חברות כנסת ידברו על זה, ספורטאיות ידברו על זה.

גברי לוי: למה את אומרת שידברו על זה אצל שלי חיימוביץ וכולי?

גברי לוי: זה לא מוצא חן בעיני.

תמי ליברמן: הרבה עיתונאים יתעניינו בזה.

תמי ליברמן: זה כלי יעיל ליחסי ציבור.

תמי ליברמן: זה יביא יותר קהל ויהפוך את הספורט ליותר IN.

תמי ליברמן: יותר נערות שהיום לא רוצות לעסוק בספורט, מחשש שכדורגל הופך את הנערה לשרירית, יראו את הענף האחרת.

תמי ליברמן: זה יהפוך למשהו יותר מקובל.

תמי ליברמן: הם יבואו להתעניין בתחום, גם בתור קהל וגם כילדות ונערות שיכולות לשחק.

יעל דיין: זה שיר שקיים כבר או שיר שמפיקים אותו?

תמי ליברמן: הוא כבר קיים.

תמי ליברמן: יש לי פה דיסק.

תמי ליברמן: אם תרצי תוכלי לשמוע אותו עכשיו.

תמי ליברמן: איש יחסי הציבור של ההתאחדות לכדורגל שמע את הדיסק.

תמי ליברמן: הוא אמר שזה רעיון מצויין, שהשיר מצויין ושזה יילך.

תמי ליברמן: זה השקעה כל-כך קטנה, הדבר כבר מוכן.

תמי ליברמן: אני מבקשת שפשוט תקדמו את זה הלאה.

תמי ליברמן: זה יהיה החזית של יחסי הציבור, כפתיחת ליגה, גם כלחץ ועזרה לגורמים שצריכים ללחוץ במקומות הנכונים.

יעל דיין: אני מציעה שתפני עם זה לרשות למעמד האישה.

תמי ליברמן: פניתי לרשות למעמד האישה והם לא רצו.

תמי ליברמן: הם אמרו לי שזה לא בסדר העדיפויות שלהם.

גברי לוי: למי את פונה עכשיו?

תמי ליברמן: עכשיו יושבים פה כולם.

תמי ליברמן: אני כבר לא יודעת למי לפנות.

תמי ליברמן: פניתי באופן אישי גם להתאחדות לכדורגל וגם לרשות למעמד האישה.

תמי ליברמן: זאת יוזמה שניתנת כמתנה, כמעט חינם.

עזריקם מילצ'ן: אני לא שמעתי על העניין הזה בכלל.

יעל דיין: אנחנו מתקרבים לסיום הישיבה.

יעל דיין: אני מציעה שאת הפנייה שעשית כאן בעל-פה תעבירי בכתב בקצרה עם הדיסק.

יעל דיין: לא אני ולא חברת הכנסת נעמי בלומנטל קיבלנו את זה וכך גם מר גברי לוי.

יעל דיין: את יכולה לא לקבל את ההצעה.

יעל דיין: העלית נושא ואני מציעה לך איך לקדם אותו.

יעל דיין: בנושאים האלה - ככה זה גם בישיבות ועדה בכנסת, אל תיקחו את זה אישית - כל אחד חושב שהוא בן או בת יחיד, שהוועדה התכנסה לצורך העניין שלו, ובסוף בדרך כלל, בכל נושא, יהיה צ'ק, אם אפשר, מוועדת הכספים.

יעל דיין: כמי שהיא מנוסה אני מציעה לך להעלות את זה בכתב, כולל מילות השיר, כולל הדיסק של השיר, ולהעביר את זה ואת ההערכה התקציבית לרשות, לשדולה, להתאחדות ואלינו.

נעמי בלומנטל: בואו נארגן משחק כדורגל בין חברות הכנסת לביניכן.

תמי ליברמן: זה חלק מההצעה.

תמי ליברמן: זה מופיע על הדף.

יעל דיין: זה ממש לא נושא שצריך להתחיל ולגמור אותו כאן.

יעל דיין: זה המסלול.

יעל דיין: אני מניחה שאם ההערכה התקציבית לא תהיה בשמיים אז אפשר בשיתוף פעולה לכסות את זה וללכת עם זה הלאה.

יעל דיין: זה דבר נקודתי.

אלון שרייר: אני רוצה להגיד דבר טוב לפחות לגבי ההישגים.

אלון שרייר: בנערות אנחנו מדורגים בדרג שני באירופה כבר, במקום 18.

אלון שרייר: אני אומר את זה כי משמיצים את ההתאחדות לכדורגל, לכן חשוב שיהיה לכם את הנתון הזה.

אלון שרייר: אני חושב שכל הקטע הפרסומי יגרום לנו לפריצה קדימה.

אלון שרייר: בארץ הכדורגל והבנות כביכול לא הולכים ביחד.

אלון שרייר: הפיניות היו פה לפני חודש בטורניר והייתם צריכים לראות, הן נראו כמו דוגמניות.

אלון שרייר: באפריקה, בסודן, במצרים, באתיופיה יש כבר כמה שנים כדורגל.

אלון שרייר: אצלנו זה התחיל מאוחר.

אלון שרייר: זה פשוט עניין תדמיתי לא נכון.

רינה ברטל: אני מבינה שהדברים שרצית להגיע אליהם זה הנושא של המימון ל-12 הקבוצות ולליגה של הבנות הבוגרות.

רינה ברטל: הבנתי את העניין ואם צריך עזרה מכל צד בתחום שאני יכולה לעזור אני אתן אותה ברצון.

רינה ברטל: שאף אחד לא ייתמם בחדר הזה.

רינה ברטל: אני מדברת רק מניסיון מהשטח, מהרבה ניסיון והרבה ידע.

רינה ברטל: כל פעם שכספים עוברים מכולם, מהרשות המקומית, ממועצת ההימורים, מכל מקום, ומגיעים לסל אחד, כאשר ההקצבה מיועדת גם לנשים וגם לגברים, יש קושי גדול מאוד - ואני מאוד זהירה במילים שלי - להעביר את הכסף לנשים.

רינה ברטל: זה בדיוק כמו שלאחר שמחוקקים חוקים צריך לאכוף אותם.

רינה ברטל: לכן, הדרך היחידה שניתן לעשות את הדבר הזה, זה חשבונות בנק נפרדים.

רינה ברטל: אי אפשר לעשות את זה אחרת.

רינה ברטל: תאמינו לי, באמת, גם אם אנשים טובים אומרים שזה לא יתכן - זה קורה.

רינה ברטל: צריך למצוא דרך לעשות חשבונות בנק נפרדים לקטע של הנשים ולקטע של הגברים.

רינה ברטל: אולי, זה גם לא בטוח.

רינה ברטל: ראיתי גם איך אפשר את זה להפוך.

רינה ברטל: הכספים חייבים להגיע בצבע שלהם לאן שאנחנו רוצות שהם יגיעו.

גברי לוי: אם הייתי עושה מה שאת אומרת עכשיו בשנתיים האחרונות בהתאחדות לכדורגל אז ליגת הנשים לא היתה קיימת בכלל.

גברי לוי: הוצאנו מהקופה שלנו למעלה מ-2.5 מיליון שקל לנשים, בגלל שזה לא היה בנפרד.

עזריקם מילצ'ן: אפשר לפקח על זה.

יעל דיין: אנחנו בינתיים עוד לא מדברים על כספים שהם בסיס התקציב.

יעל דיין: אנחנו מדברים על רזרבות ועל שזה יהיה כך השנה.

יעל דיין: אני מאמינה שאפשר יהיה להגיע לאיזה הסדר יותר מסודר.

יעל דיין: ביקורת אפשר לעשות גם עכשיו.

גברי לוי: אנחנו לא ניתן לאף קבוצה לקחת את הכסף של הנשים ולהשתמש בזה לדבר אחר, חד משמעית.

נעמי בלומנטל: מר עזריקם מילצ'ן ומר גברי לוי, כיוון שזה כן עולה כאן, גם אמרו את זה הנשים מהשטח, אני מציעה שתבדקו את זה.

נעמי בלומנטל: שמענו דוגמא על מכבי נתניה וגם על מקומות אחרים.

עזריקם מילצ'ן: אנחנו נמצא פיתרון.

עזריקם מילצ'ן: עד לא צדנו את הדוב.

עזריקם מילצ'ן: נצוד אותו וניראה הלאה.

יעל דיין: אני רוצה לסכם.

יעל דיין: אנחנו ניפנה לשני כיוונים.

יעל דיין: אנחנו ניפנה לוועדת הכספים בדחיפות.

יעל דיין: אנחנו מדברים על התקציב השוטף, כלומר תקציב שנת 2000.

יעל דיין: בין אם זה מהרזרבות או שהם ימצאו את הפניה הנכונה לשר הספורט ולשר האוצר כדי לאפשר את קיום הנבחרות.

יעל דיין: אנחנו ניפנה למועצת ההימורים.

נעמי בלומנטל: איתם כדאי לקיים פגישה או ישיבה.

יעל דיין: בכל מקרה כשמתאפשרת פגישה זה רצוי.

יעל דיין: פשוט הכנסת לא יושבת עכשיו.

יעל דיין: אנחנו נשב עם מועצת ההימורים.

יעל דיין: למעשה זה שנה ראשונה שאנחנו לא יושבים איתם, נהגנו בשנים קודמות לשבת איתם.

יעל דיין: נביא להם את התמחיר השוויוני יותר לגבי הקבוצות.

יעל דיין: אני מציגה את זה כמצב חירום.

יעל דיין: היתה תנופה התחלתית ובאמת הודות לכם, וכל התודות, כל הזמן וכל רגע, אין בכלל שאלה.

יעל דיין: התנופה ההתחלתית הזאת יצרה גם הרבה שתילים רכים, שחייבים לטפח אותם, כמו כל העניין של נערות בבתי-הספר ושל נבחרת נערות.

יעל דיין: התחלתם בשיטה של פירמידה הפוכה, מנבחרת.

יעל דיין: עכשיו יש שתי נבחרות, 12 קבוצות ופעילות בבתי-הספר.

יעל דיין: אני יודעת שיש גם קבוצות שמחכות לתקציב כדי לקום.

יפית מרקוביץ: אם יש ליגה של בוגרות צריכה להיות גם ליגה של נערות.

יפית מרקוביץ: מגיל 15 הבנות יכולות לשחק בבוגרות אבל מה עושות אלה שהן מתחת לגיל 15, שמשחקות במסגרת של ליגה לבתי-ספר ואין להן מסגרת של ליגה איפה לשחק?

עודד הכט: אם לא יהיו תקציבים אז הן תוכלנה לשחק רק במסגרת בתי-הספר.

יעל דיין: תפסת מרובה לא תפסת.

יעל דיין: לדעתי אין לנו כוח להרים עוד ליגה כעת.

יעל דיין: התחלנו ובהמשך נרחיב את הפעילות.

יפית מרקוביץ: אז בשלב יותר מאוחר.

יעל דיין: הקריטריונים המקצועיים חייבים לעמוד כאן מעל הכל.

יעל דיין: לא הייתי רוצה להסתכל על קידום נשים בספורט ויהי מה.

יעל דיין: אני חושבת שכל זה יקום וייפול על האיכות של הענף.

יעל דיין: יש פוטנציאל לאיכות גבוהה.

נעמי בלומנטל: עכשיו שעת חירום.

נעמי בלומנטל: אמרנו גם שנלך לספונסרים.

יעל דיין: נעשה על זה ישיבה נפרדת.